Cu toate acestea, în cultul Bisericii Ortodoxe Române există pe moment o formă de cinstire colectivă a acestora și de recunoaștere a jertfei lor pentru credință: ei sunt pomeniți în timpul liturghiei la ieșirea cu Sfintele Daruri (Vohodul Mare) și în slujbele de pomenire a eroilor. De asemenea, în fiecare an la data de 9 martie, atunci când se face pomenirea Sfinților 40 de Mucenici din Sevastia, deținuții politici anticomuniști sunt comemorați și ei. Mai mult, în fiecare dată de 14 mai sunt comemorați pe plan național martirii din temnițele comuniste. O cinstire amplă a fost adusă de Biserica Ortodoxă Română de altfel, în anul 2017, an declarat de Sfântul Sinod al acesteia drept "„An comemorativ Justinian Patriarhul și al apărătorilor Ortodoxiei în timpul comunismului.”" Acest ultim demers a încercat să evidențieze asuprirea bisericii sub comunism și lupta acesteia împotriva ateismului, într-un context, în care, a fost acuzată după momentul 1989, de coabitare cu regimul lui Nicolae Ceaușescu precum și de colaborare cu Departamentul Securității Statului.